《陪幸西湖》
元代·泰不华

北都冠盖地，西郭水云乡。珠树三花放，鸾旗五色翔。

鸡翘辉凤渚，豹尾殿龙骧。驾拥千官仗，帆开百尺樯。

属车陪后乘，清道肃前行。河汉元通海，湖山远胜杭。

经纶属姚宋，制作从班扬。瑞绕金根动，声摇玉佩锵。

春阴飞土雨，晓露挹天浆。御柳枝枝绿，仙葩处处香。

葵倾惟日向，荷偃借风张。宝马鸣沙路，华舟迥石塘。

金吾分禁籞，武卫四屯箱。小大濡深泽，仁明发正阳。

皇皇星斗润，落落股肱良。朝野崇无逸，邦家重有光。

赐租宽下国，传诏出中堂。布政亲巡省，观民或怠荒。

麦禾连野迥，桑柘出林长。乐岁天颜喜，回銮月下廊。

作者简介：（1304—1352）蒙古伯牙吾台氏，居台州，初名达普化，文宗赐以今名，字兼善。英宗至治元年进士。授集贤修撰。顺帝至正元年，累除绍兴路总管，革吏弊，令民自实田以均赋役。召入史馆，与修辽、宋、金三史。升礼部尚书。十一年，为浙东道宣慰使都元帅，驻温州。与孛罗帖木儿协力镇压方国珍。而孛罗被俘。方国珍降后复起。次年，迁台州路达鲁花赤，攻方国珍，败死。谥忠介。工篆隶，尝考正《复古编》讹字，于经史多有据。